**Урок:** літаратурнае чытанне, 3 клас

**Настаўнік :** Губанава Т.І.

**Тэма: Паклапоцішся пра птушак восенню і зімой - яны аддзячаць табе вясной. І. Навуменка “Падранены журавель“.**

***Мэты:*** пазнаёміць з апавяданнем І. Навуменка “Падранены  журавель“;

             выпрацоўваць навык выразнага чытання, удасканальваць

 маўленчыя якасці вучняў; развіваць памяць, жаданне ведаць больш,

 вучыць перадаваць свае пачуцці; выхоўваць цікавасць да роднай

 прыроды; ствараць добрую эмацыянальную атмасферу, якая

 садзейнічала б раскрыццю лепшых якасцей вучняў, іх творчых

 здольнасцей.

***Ход урока***

***І. Арганізацыйны момант***

- Вазьміцеся за ручкі, адчуйце цяпло адзін аднаго, усміхніцеся. Спадзяюся, што вы будзеце добра працаваць на ўроку, адзін аднаму  дапамагаць. Сядайце.

-  Дзеці, якім вы хацелі б бачыць наш урок? *(Цікавым, павучальным).*

-  Я ўпэўнена, што гэта ў нас атрымаецца.

***ІІ. Гукавая размінка****(на дошцы)*

 Ма-ма-ма  – хутка прыйдзе ўжо зіма.

Лі-лі-лі – паляцелі жураўлі.

Жы-жы-жы – птушкам ты дапамажы.

Чы-чы-чы – трэба нам дапамагчы.

Ры-ры-ры – грыбы хуценька бяры .

Су-су-су – я дзясятку прынясу.

***ІІІ. Праверка дамашняга задання***

-  Трэба было вывучыць на памяць верш В. Вярбы “Гусі клічуць у вырай“.

-  Хто жадае адказваць?

Гульня “Настаўнік-вучань“

- Вучні, якія не адказвалі каля дошкі, правяраюць у парах адзін аднаго.

Пастаўце сабе бал за дамашняе заданне ў ацэначны ліст.

***ІV. Актуалізацыя ведаў***

- Зараз мы з вамі разгадаем крыжаванку. (*Настаўнік чытае загадкі і да кожнай адгадкі паказвае малюнкі птушак).*

1. Крыльцы маюць,

    У неба лятаюць ,

    Шчабечуць, сакочуць –

   Зярнятак  хочуць. ( Птушкі ).

2. Шапачка маленькая,

   Камізэлька нятканая,

   Кафтан рабенькі,

   Ды ходзіць босенькі. (Верабей).

3. Удзень спіць, а ўночы крычыць. (Сава).

4. Сосны лечыць ён з вясны,

    Доктарам завуць лясным. (Дзяцел).

5. Прыляцела да кармушкі

    Размалёваная птушка,

    А знайшла ў кармушцы сала,

    Дык і ласавацца стала. (Сініца).

6. Сонца ў небе ярка ззяла ,

    Згінуў снег, і цёпла стала –

    З выраю, з чужой зямлі

    Прыляцелі...  (Жураўлі).

-  Разгледзьце ўважліва крыжаванку.

 -  Пра каго ідзе гаворка?

-  А што вы мне можаце сказаць пра птушак?

-  А паглядзіце, якое тут слова лішняе? (Жураўлі).

- Калі мы з вамі завялі гутарку аб жураўлях, то як вы думаеце, пра каго мы будзем гаварыць на ўроку? (Пра жураўлёў).

-  А што вы хочаце пра іх ведаць? (Якія  гэта  птушкі…)

- Скажыце, хто з вас ведае вершы пра іх?

*1-ая вучаніца – верш І. Шуцько “Чаго дожджык ідзе“*

Жураўлі па-над лясочкам

Ляцяць роўненькім шнурочкам;

Мама ж кажа мне, што гэта

Адлятае ад нас лета.

І цяпер мне зразумела ,

Чаго дождж ідзе дзень цэлы:

Гэта лета, не іначай,

Па дзяньках вясёлых плача.

*2-гі вучань - верш Л. Шырына “Жураўлі“*

У родны край з-за акіяна,

З-за высокіх сініх гор

Жураўлі ляцяць клінамі,

Абуджаючы прастор.

Я сабраў букет пралесак,

Па сырой бягу раллі.

Я крычу на ўвесь палетак:

-Прывітанне, жураўлі!

І яны мяне вітаюць,

Мне крычаць:  “Курлы, курлы!..“

Верыў я  -  мяне пазнаюць,

Не забудуць жураўлі.

*3-яя вучаніца, верш В. Віткі “Лістапад“*

Як малое птушанятка,

Перабег лісток дарожку.

Кінуўся за жоўтым статкам,

Мільганулі толькі ножкі.

Закружылі па асфальце

За чародкаю чародка.

Любыя, не адлятайце –

Будзе вырай ваш кароткі.

Зменіцца зіма вясною ,

Узляціце зноў на дрэвы.

Зноў шчасліваю парою

Я пачую вашы спевы.

- Яшчэ я прасіла вас пашукаць інфармацыю пра жураўлёў. Хто падрыхтаваў?

*1-шы вучань*

Жураўлі – гэта вялікія, даўганогія, з доўгімі шыямі птушкі. Іх вышыня дасягае 90 – 155 см, а размах крылаў 150 – 240 см, а вага - 2-11 кг.

У палёце выцягваюць ногі і шыю. Гэта робіць іх падобнымі на буслоў. Але яны ніколі не садзяцца на дрэвы.

*2-гі вучань*

Галава ў іх малая, з вострай прамой дзюбай. На галаве – участкі яркай афарбоўкі. Жывуць доўга, не менш 20 гадоў.

*3-я вучаніца*

Рацыён харчавання вельмі шырокі: асабліва раслінны корм – насенне, карэнні раслін. Яшчэ харчуюцца насякомымі, радзей лягушкамі.

У Якуціі існуе павер’е: калі чалавек разбурыць жураўлінае гняздо, то гэтага чалавека чакае няшчасце.

*4-ая вучаніца*

Назва кветкі - герань паходзіць ад грэчаскага слова – герафос, што абазначае журавель. Існуе павер’е, што шчасце і поспех выпадуць таму, хто першы вясной убачыць танцы жураўля.

- Малайцы. Дзякую вам, дзеці.

***V. Знаёмства з тэкстам І.Навуменкі “Падранены журавель”.***

- Сёння мы з вамі пазнаёмімся з апавяданнем І. Навуменкі “Падранены журавель“.

Я прачытаю, а вы пастарайцеся адказаць на пытанне:

- Якія пачуцці ўзніклі ў вас, калі я чытала апавяданне?

***VІ. Чытанне апавядання вучнямі.***

-         А зараз чытаем апавяданне самастойна і шукаем незразумелыя словы.

***Фізкультхвілінка***

-         Мы папрацавалі з вамі і крышачку стаміліся. Настаў час адпачыць, а адпачываць мы будзем на лузе.

 Пяшчотна дзьме ветрык у твар, ціха хістаецца трава, мы весела бегаем па лузе і любуемся лугавымі кветкамі, удыхаем у сябе прыемны водар кветак. І раптам над лугам праляцеў прыгажун журавель, шырока раскінуўшы свае крылы, рассякаючы крыламі паветра, і апусціўся на зямлю.

*Практыкаванні для вачэй.*

***VІІ. Аналіз зместу тэксту.***

*1.     Слоўнікавая праца*

Рассякаючы крыламі паветра (пераноснае значэнне),

пыльны шлях

закутак, катушок

ржышча

кармакухня

неўзабаве

*2.     Выбарчае чытанне: чытанне-пошук.*

*3.     Работа ў парах*

1)    Што здарылася з жураўлём;

2)    Хто забраў жураўля;

3)    Чым карміўся журавель;

4)    Што сказаў Ілля Звон хлопчыкам вясной;

5)    Знайсці ў тэксце сумнае месца;

6)    Знайсці радаснае месца.

-         Якія вы тут словы сустрэлі? (словы-антонімы)

*4.     Работа ў групах: скласці народныя прыкметы (дыферэнцыраванае заданне).*

1-я група: Жураўлі ляцяць высока – зіма яшчэ далёка.

2-я група: Жураўлі позна ляцяць у вырай – восень будзе цёплая і працяглая.

3-я група: Жураўлі восенню ляцяць высока і няспешна, часта курлыкаюць – восень будзе чыстая і прыгожая.

*Самаацэнка. Пастаўце бал ў лісток самаацэнкі.*

-         Дзеці,  дык хто выратаваў жураўля?

-         Як бы вы паступілі на месцы Іллі Звона?

-         Што гэта за чалавек? Які ён? (Добры, добразычлівы, ласкавы, дабрадушны, шчыры).

-         Якая асноўная думка тэксту?

***VІІІ. Выстаўленне адзнак.***

**ІХ.** ***Дамашняе заданне.***

-    Запішыце дамашняе заданне: старонка 95-97, пераказ.

***Х****.* ***Вынік урока***

Чаму мы сёння вучыліся на ўроку? (Дапамагаць адзін аднаму, любіць і шанаваць птушак , дапамагаць ім у цяжкі час).

- Ці хочаце вы быць падобнымі на Іллю Звона?

- Я таксама хачу, каб вы былі добрымі, ніколі не заставаліся раўнадушнымі не толькі да лёсу  птушак, але і да ўсяго жывога, каб больш рабілі добрых учынкаў у сваім жыцці.

- Як жураўлі ляцяць у вырай? Чаму?

- А чаго яны вяртаюцца з выраю да нас? Яны ж ляцяць зусім на кароткі час, а там так цёпла і добра, і ніколі не бывае зімы.

-  Аб гэтым зараз раскажа нам у сваім вершы дзяўчынка-беларусачка.

*(верш А. Ставера “Жураўлі на Палессе ляцяць” чытае вучаніца)*

***ХI. Рэфлексія:***

-  Зараз у нас ужо апошнія дзянькі восені. Сарвіце апошнія лісточкі з дрэва. (На дошцы асенняе дрэва з рознымі лістамі).

-  Хто  нічога не зразумеў, каму не хацелася працаваць на ўроку, хто стаміўся, намалюйце на сваіх лісточках хмарку з дожджыкам.

-  Хто ўсё зразумеў, каму было цікава і ўрок спадабаўся – сонейка.

Урок наш падышоў да заканчэння. Дзякую за працу.